《步虚歌》
宋代·陈仁玉

仙之来兮驾五龙，霓旌绛节冷然风。
谁欤擘脯金盘供，垂要绿发颜如童。
五百余载一瞬中，蓬莱水浅来何从。
蔡翁得鞭与道通，云间遗臼堕半空。
九井丹液藏甘潼，赤明浩劫传无穷。
坐阅成坏此故宫，宫前山色知仙踪。
月明笙鹤归长松，修身洁行傥可逢。
屑然为我达帝聪，流杯□□袪盲聋。
卿云甘露常岁丰，神仙岂必私此躬，
八荒寿域仙之功。

作者简介：陈仁玉，字德公，一字德翰，号碧栖，仙居（今属浙江）人。理宗淳祐十一年（一二五一）为常州文学。开庆元年（一二五九）赐同进士出身，除浙东提刑兼知衢州。景定元年（一二六○），迁浙东安抚使。恭帝德祐元年（一二七五），知台州，兵败，隐黄岩海中石塘山。清光绪《仙居志》卷一四有传。今录诗五首。